**Rimi Rīgas maratons valsts ekonomikai pienesis 10 ar pusi miljonus eiro**

Informācija medijiem

Rīgā, 2024. gada 22. augustā

**Rimi Rīgas maratons 2024. gadā radījis 10 514 500 eiro lielu ekonomisko aktivitāti, valsts ekonomikai piesaistot ārvalstu naudas līdzekļus 9 953 300 eiro apmērā, kā arī radot 1 533 600 eiro nodokļu ieņēmumus tikai no ārvalstu līdzekļiem vien. Iespaidīgie panākumi galvaspilsētas tūrisma veicināšanā apliecina Rimi Rīgas maratona piederību Eiropas skriešanas notikumu elitei, kā arī ir viens no priekšnosacījumiem, lai nākamajos gados Rīgā un Latvijā nodrošinātu vēl nebijušu ārvalstu maraton-tūristu pieplūdumu.**

Pētījumā, kurā analizēta Rimi Rīgas maratona ekonomiskā ietekme, secināts, ka ārvalstu skrējējiem un apmeklētājiem ģenerējot 38 120  Rīgā un reģionā pavadītas naktis, Rimi Rīgas maratons naktsmītņu un ēdināšanas sektoram 2024. gadā piesaistījis 4 887 900 eiro, palīdzot ieņemt 1 533 600eiro lielus nodokļu ienākumus tikai no ārvalstu naudas līdzekļiem vien.

Salīdzinot ar 2023. gadu, kad Rimi Rīgas maratons kopā ar Pasaules čempionātu skriešanā nodrošināja 11 803 000 eiro lielu pienesumu ekonomikai, 2024. gada Rimi Rīgas maratona radītā ekonomiskā aktivitāte būtiski augusi, pateicoties būtiskam jeb 60% ārvalstu dalībnieku pieaugumam.

Pasākums nodrošinājis arī būtisku atdevi Rīgas pašvaldības līdzfinansējumam - katrs Rīgas domes Rimi Rīgas maratonā 2024. gadā līdzfinansētais eiro (Rīgas dome Rimi Rīgas maratonam 2024. gadā piešķīra 81 060 eiro līdzfinansējumu) Rīgas un Pierīgas ekonomikai atpakaļ nesis 130 eiro.

“Rimi Rīgas maratons ne tikai iekustina Latviju, bet arī popularizē valsti un “eksportē” Rīgu, veicinot tūrisma industrijas attīstību un palīdzot stutēt viesmīlības, ēdināšanas un mazumtirdzniecības nozares rādītājus Latvijā. Arī nākamgad organizējot mērķtiecīgu starptautiskā marketinga kampaņu un piesaistot pasaules vadošos skrējējus dažādās distancēs no jūdzes līdz maratonam, strādāsim, lai Rimi Rīgas maratons būtu vadošo Eiropas skriešanas notikumu galvgalī, radot vēl nebijušu maraton-tūristu pieplūdumu,” norāda Rimi Rīgas maratona komandas vadītājs **Aigars Nords**.

**Rīgā ieradās dalībnieki no 104 valstīm**

Rimi Rīgas maratonā šogad piedalījās 33 003 dalībnieki, kas ir teju lielākā Rimi Rīgas maratonā reģistrētā skrējēju kopa pasākuma vēsturē. Rīga uzņēma ievērojamu ārvalstu dalībnieku skaitu – 4305 skrējējus no 104 valstīm jeb par 60 % vairāk nekā pagājušajā gadā. Vidēji katram ārvalstu dalībniekam pievienojās 1,4 atbalstītājs, kopumā uz Rīgu atvedot 5 865 līdzbraucējus.

Ārzemju viesi, uzturoties Latvijā, vidēji šeit pavadīja 3,75 dienas un kopumā tērēja aptuveni 261 eiro dienā. No šīs summas 77 eiro tika tērēti naktsmītnēm, 64 eiro uzturam, 49 eiro restorānu un kafejnīcu apmeklējumiem, kā arī 71 eiro iepirkšanās un citām izklaidēm.

Visvairāk ārvalstu dalībnieki Rīgu apmeklēja no:

* Lietuvas
* Igaunijas
* Vācijas
* Lielbritānijas
* Somijas
* Francijas
* Izraēlas
* Spānijas
* Polijas
* Itālijas

Pētījumā papildus tika analizēta arī to Latvijas apmeklētāju, kuri dzīvo ārzemēs vai ārpus Rīgas un Pierīgas reģioniem, ietekme. Vietējo, kuri izmantoja naktsmītnes, vidējie tēriņi sasniedza 201 eiro un 207 eiro, kas ir līdzīgi ārvalstu viesu izdevumiem.

**Rimi Rīgas maratona 35. jubilejas skrējiens 2025. gada 17.-18. maijā**

Rimi Rīgas maratona 35. jubileju 2025. gada 17.-18. maijā pasākuma organizatori plāno sagaidīt, izvēršot plašu skriešanas un veselīga dzīvesveida, kā arī maraton-tūrisma popularizēšanas kampaņu, nodrošinot Rīgai vietu Eiropas skriešanas notikumu galvgalī, piesaistot pasaules mediju un “runfluenceru” uzmanību, kā arī uzņemot Rīgā vēl nebijušu ārvalstu dalībnieku plūsmu.

Kopš 2025. gada maratona reģistrācijas atklāšanas šā gada vasarā, nākamā gada pasākumam jau reģistrējušies dalībnieki no 38 pasaules valstīm.

**Reģistrācija Rimi Rīgas maratonam 2025**

No 18. jūnija iespējams reģistrēties maratona, pusmaratona, 10 kilometru, 5 kilometru un DPD jūdzes distancēm [Rimi Rīgas maratona tīmekļvietnē](https://rimirigamarathon.com/lv/registracija/). Olimpiskās bērnu dienas un Latvijas Skolu kausa reģistrācija tiks atklāta 2025. gada pavasarī.

*Pētījumu izstrādāja Elmārs Kehris ar uzņēmumu KEKonsultācijas saskaņā ar starptautisko praksi, kā arī Izglītības un zinātnes ministrijā un Ekonomikas ministrijā apstiprināto metodoloģiju. Ekonomiskās ietekmes pētījuma rezultāti un atziņas balstīti uz informāciju, kas iegūta, anketējot un analizējot Rimi Rīgas maratona dalībniekus, līdzbraucējus un apmeklētājus.*

**Papildu informācija:**

Inese Ķīkule tel: 2966 6110

inese.kikule@necom.lv

[www.rimirigamarathon.com](http://www.rimirigamarathon.com)

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2025. gadā Rimi Rīgas maratons norisināsies 17.-18. maijā, kad pasākuma ietvaros būs iespējams izskrieties maratona, pusmaratona, 10 km, 5 km, DPD jūdzes (1609m) un Olimpiskās bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Kustība par kustību", kurā kopš tās aizsākuma 2020. gadā, jau kopumā saziedoti 60 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future by Neste", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *Neste, TK Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike,* Latvijas Olimpiskā komiteja*.* Partneri – Bērnu slimnīcas fonds, dabīgais minerālūdens *Mangaļi*, *Garmin, Happy, Mēness aptieka, Science in Sport, Vizulo, Klotiņi & Serģis*, LSFP, LVS, *VSK Noskrien, Rīgas meži* un citi. Mediju partneri – *LTV*, *LSM*.